เซี่ยงไฮ้คอมโพสิตปิดลบ 10.32 จุด เหตุวิตกราคาน้ำมัน
เซี่ยงไฮ้คอมโพสิตปิดลบ 10.32 จุด เหตุวิตกราคาน้ำมัน
3 ก.พ. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้อ่อนตัวลง โดยดัชนีเซี่ยงไฮ้คอมโพสิตอ่อนตัว 10.32 จุด หรือ 0.38% ปิดที่ 2,739.25 จุด เนื่องจากความกังวลเกี่ยวกับสถานการณ์ราคาน้ำมันที่ร่วงลง
ส่วนข้อมูลเศรษฐกิจจีนในวันนี้ ดัชนีผู้จัดการฝ่ายจัดซื้อ (PMI) ภาคบริการของจีนในเดือนม.ค.ซึ่งมาร์กิตจัดทำร่วมกับไฉซิน เพิ่มขึ้นแตะ 52.4 ซึ่งเป็นระดับสูงสุดในรอบ 6 เดือน จากระดับ 50.2 ในเดือนธ.ค.
ดัชนีที่สูงกว่า 50 จะบ่งชี้ว่ากิจกรรมภาคบริการของจีนมีการขยายตัวจากเดือนก่อนหน้า และหากตัวเลขต่ำกว่า 50 แสดงให้เห็นถึงภาวะหดตัว
ดร.เหอ ฟาน หัวหน้านักเศรษฐศาสตร์จากไฉซิน อินไซต์ กรุ๊ป กล่าวว่า ดัชนี PMI ภาคบริการเดือนม.ค.ปรับตัวขึ้นแตะระดับสูงสุดนับตั้งแต่เดือนก.ค.ปีที่แล้ว ภาคบริการต้องปรับตัวดีขึ้นอย่างมากเพื่อชดเชยกับผลกระทบของภาคการผลิตที่อ่อนแอ ซึ่งจะบ่งชี้ถึงโครงสร้างทางเศรษฐกิจที่ดีขึ้น